Burjassot celebra el Dia Mundial de la Diabetis amb diferents activitats
2025-07-24

Dijous que ve 14 de novembre se celebra el Dia Mundial de la Diabetis i a Burjassot se celebrarà amb diferents activitats que s’han organitzat des de l’associació Diabètics Burjassot, en col·laboració amb la regidoria de Sanitat, que dirigeix Isabel Mª Mora. La primera activitat tindrà lloc dimarts que ve 12 de novembre i es tracta d’un especial de Associa’t, el programa de ràdio dedicat a l’associacionisme que, a partir de les 18h, comptarà amb l’Associació Diabètics Burjassot com a convidada.

El dimecres 13 de novembre, a partir de les 10:30h, l’Associació Diabètics Burjassot instal·larà una taula informativa a la porta de l’Ajuntament on hi haurà informació relacionada amb la diabetis i amb l’entitat burjassotera. El Dia Mundial de la Diabetis se celebrarà a Burjassot amb una màster class de cuina, que tindrà lloc en la Cafeteria de la Casa de Cultura, de 17:30h a 20h. Les receptes, elaborades i explicades pel cuiner de la cafeteria, es basaran en una alimentació adequada per a persones diabètiques i, una vegada elaborades, es podran degustar.

El Dia Mundial de la Diabetis es va crear en 1991 com a mitjà per a augmentar la conscienciació global sobre aquesta malaltia. És una oportunitat per a dirigir l’atenció de les poblacions cap a les causes, símptomes, complicacions i tractament d’aquesta greu afecció, que es troba en constant augment a tot el món.